Un cuarte, forsit ancje dôs.
E nol jere sigure un mateç de maree, chel alçâsi imburît de isule.
Ermes al fruçà il sfuei, stiçât, butantlu intes ondis dal Mediterani.
«Al è dut di tornâ a fâ!» al businà al coleghe, prin di molâ un porco e bandonâ il cantîr.
A jerin coventâts anons, a chel Paîs di bogns di nuie, par aprovâ il progjet dal Puint Grant, e cumò che i tocjave a lui, meti il non su chei lavôrs, la Sicilie e veve decidût di vignî sù, di bot, come un frut dopo di une fierade.
Tornant in citât al veve olmât il cîl, grîs di cinise.
L’Etne, di cualchi setemane, al faseve cine. Une fontane di boris si rimpinave fin su lis nulis, tornant a colâ a plomp, come se no ves voie di dâ fastidi a di nissun. Il scravaçâ fluit di chel fûc si spandeve par chilometris, cence polse, tirant sù aiars bulints e rabiôs, che a parevin il bugâ di une divinitât.
L’inzegnîr al fermà la machine e al lumâ i turiscj, furmiis instupididis intun parcament inventât. A vignivin di ogni bande, a miârs. A varès vût di lâ sot, chê tiere, e no di vignî sù!
E lui, prin o dopo, al veve di contâ dut aes autoritâts, e fermant i lavôrs.
Ma al parà vie chel lambic e al començà a misurâ a ment trop che e veve di jessi fonde la gnove buse pal ciment. Se no altri, a Messine, no jerin saltâts fûr chei scois. Claps grandonons di piere slisse e nere, arcâts e a spice, vignûts fûr dal fondâl, di front la rive, tal zîr di une gnot. Lontans un di chel altri cualchi chilometri, cualchidun al leve sù ancje par cent metris.
‘nt jerin cinc su la rive nord, a foropâ il mâr Tireni, altris cinc a sud.
Ermes, rivât inte sô stanzie, al veve dât la colpe ae strache cuant, sentât su la terace da l’ultin plan, al veve viodude la Calabrie slontanâsi e deventâ picinine, e subit daûr scomençâ a dicerni la orladure dal stivâl, intant che un davoi al scjassave la tiere.
Tifon, dopo milenis, al veve decidût di cjapâsi il so svindic.
Ermes al veve rivât adore a olmâ un berdei boconon di madracs, che al platave il soreli.
Daspò, cjamade di matetât, dute la isule e svolâ, pronte par sdrumâ la stirpe di Zeus.
di Raffaele Serafini
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn